དེ་ཡང་ཐོག་མར་བུ་བཅོལ་ཁང་ཆུང་ངུ་ཞིག་ནས་འགོ་འཛུགས་ཀྱིས་རྗེས་སུ་སློབ་ཕྲུག་གི་གྲངས་འབོར་དང་དགོས་མཁོའི་མཐུན་རྐྱེན་སོགས་རིམ་པས་གཞི་རྒྱ་ཆེ་རུ་སོང་སྟེ་ད་ལྟའི་གནས་སྐབས་ཀྱི་སློབ་སྦྱོང་གི་མཐུན་རྐྱེན་ཆ་ལག་ཚང་བའི་བོད་ཕྲུག་ཁྱིམ་སྡེ་དེ་ཆགས་ཐུབ་པ་བྱུང་བ་རེད།འདས་པའི་ལོ་བཅུ་ཕྲག་མང་པོའི་ནང་༸སྐུའི་གཅེན་མོ་དམ་པ་ཚེ་རིང་སྒྲོལ་མ་མཆོག་དང་གངས་ཅན་བོད་ཀྱི་ཨ་མ་བཀའ་ཟུར་རྗེ་བཙུན་པདྨ་མཆོག་རྣམ་གཉིས་ཀྱིས་གཙོས་བོད་ཁྱིམ་སྤྱི་ཁྱབ་འགན་འཛིན་རིམ་ཕེབས་དང་།དགེ་ལས་ཟུར་པ་དང་ལས་ཐོག་རྣམ་པ་བཅས་ཡོངས་ནས་ངལ་བ་ལྷུར་བཞེས་ཀྱིས་འབད་བརྩོན་རྒྱུན་མཐུད་གནང་བའི་ཉེར་ལེན་ལ་བརྟེན་ནས་ད་ཆ་བོད་ཕྲུག་ཁྱིམ་སྡེའི་སློབ་གྲྭ་ཁག་ནས་འདབ་གཤོག་གཉིས་ལྡན་གྱི་ན་གཞོན་ཇེ་མང་སློབ་སྦྱོང་ལེགས་པར་ཐོན་ཏེ་རང་རེའི་བོད་མིའི་སྒྲིག་འཛུགས་མ་ལག་དང་བཅས་པའི་ནང་དང་།སྤྱི་ཚོགས་གང་སར་བོད་མིའི་བདེན་དོན་རྩོད་ལེན་གྱིས་གཙོས་ཆོས་དང་རིག་གཞུང་མི་ཉམས་རྒྱུན་འཛིན་སོགས་ལས་རིགས་འདྲ་མིན་ཐོག་ཞབས་ཕྱི་ཞུ་བཞིན་དུ་ཡོད་པ་འདི་དག་ནི་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་མ་འོངས་སྔོན་གཟིགས་ཀྱི་མཛད་ཐབས་མངོན་དུ་གྱུར་བ་ཞིག་ཡིན་པས།རང་རེ་ཚང་མས་དགའ་སྤོབས་དང་བཀའ་དྲིན་བསམ་ཤེས་ཐུབ་པ་བྱ་རྒྱུ་ཤིན་ཏུ་གལ་ཆེན་པོ་ཡིན།དེར་བརྟེན་དེ་རིང་གི་གོ་སྐབས་འདི་བརྒྱུད་ནས་༸སྐུའི་གཅེན་མོ་དམ་པ་ཚེ་རིང་སྒྲོལ་མ་མཆོག་དང་གངས་ཅན་བོད་ཀྱི་ཨ་མ་བཀའ་ཟུར་རྗེ་བཙུན་པདྨ་མཆོག་རྣམ་གཉིས་ཀྱིས་གཙོས་བོད་ཁྱིམ་སྤྱི་ཁྱབ་འགན་འཛིན་རིམ་ཕེབས་དང་།དགེ་ལས་ཟུར་པ་དང་ལས་ཐོག་རྣམ་པ།དེ་བཞིན་ཕྱི་ནང་སྤྱི་སྒེར་རོགས་ཚོགས་ཁག་ཡོངས་ལ་སྙིང་ཐག་པ་ནས་ཐུགས་རྗེ་ཆེ་ཞེས་ཞུ་རྒྱུ་ཡིན།